Cesarhanmun/geonobi-data huggingface dataset:
地名: 鍾城 (咸鏡道, 都護府)
年: 1487.0

○庚申/永安道築城巡察使洪應來復命。 上引見曰: "金丹多茂欲移居下三道乎?" 應啓: "觀丹多茂, 雖下三道, 必欲移居矣。 此人素與兀狄哈有怨, 其後解仇, 一日與之射的, 兀狄哈矢盡, 丹多茂連射二人殪之。 以是更構怨, 丹多茂避仇來投於我, 必不肯還矣。 丹多茂年將七十, 其妻亦老, 有子女四人皆微弱, 長者年甫十五, 保無反覆之慮。 雖仍居惠山無妨。" 上曰: "丹多茂避仇逃來, 何必移入內地? 仍居惠山可也。" 應又啓曰: "臣到五鎭, 每處必招城底野人饋之, 居一鎭者, 或百五十人, 或多至三百餘人, 鍾城尤多。 饋餉時, 皆頓首謝曰: ‘上恩至重, 感極天地。’ 野人在鎭將前, 俛首聽命, 有同奴隷, 小有非違, 邏卒以杖亂打, 野人畏縮趨出。 其服我國邊威如此。 臣觀五鎭, 城邑宏壯, 居民稠密, 祖宗規畫處置, 至爲遠大。 但兵器常時帶著, 不如南方之韜藏, 故易致破毁。 請角弓、弓絃等物, 間歲入送分給, 以慰軍情。 今五鎭判官, 以文臣差遣, 奉法莅事, 其所長也, 但不合於防戍之任。 然爲府使所敬憚, 府使不敢爲非, 不無有益。 但以離妻子戍絶域爲苦。 文臣雖能射者, 廢棄不習以避之。 請於初授或遞任時, 命加級勸勵。 慶興、穩城等邑奴婢數小, 野人饋餉時, 令軍士執饌物, 事體未便。 當給公賤以益之。 但北道公賤不敷, 請以私賤之居本邑者定給, 而以散接公賤給其主。 明川縣其地沮洳, 屋宇卑湫, 而距海甚遠, 採進上海物者, 經數日乃還, 甚有弊。 其民欲就近海處, 擇高燥地移排, 請從其願。 會寧府軍儲, 前此多至二十萬碩, 近因守令非人縱意妄費, 所秏甚多, 留穀甚少。 節度使卞宗仁言曰: ‘會寧, 大邑也, 儲穀不可不多。’ 請或納近邑田稅, 或用緜布貿穀, 以廣儲峙。 鏡城居斡朶里
              李阿乙加茂見臣, 言曰: ‘靑巖居人逃入本土者, 我盡力刷還, 至今未得蒙恩。’ 言甚哀懇, 論賞何如?" 上曰: "令兵曹考功勞以啓。" 應又啓曰: "南道節度使無一幕僚, 事體未便。 依南方例, 置虞候; 或依北道例, 置評事何如?" 上曰: "何時廢虞候? 令兵曹考啓。" 應又啓曰: "鎭東堡舊基, 地雖間曠可耕食, 然距本邑四十餘里, 勢甚單弱, 今設堡處, 諸賊要路, 且近本邑, 救援甚便, 不可復還舊基。 同仁堡雖在內地, 多有賊路, 而惠山、雲寵等鎭, 俱隔大山三十里之程, 緩急未及相救。 設此堡, 疊入居民, 以備寇久矣。 今居民不思遠慮, 厭其疊入, 欲革此堡, 不可輕易革罷。 雲寵堡舊基孤單絶遠, 不可守之地。 今設堡處, 地饒宜居, 而乃以爲水勢衝罷、人物不阜, 鼓動妖說, 誑惑衆聽, 不可輕易移排。 請竝仍舊。 燕臺、阿山兩驛之間, 相距不遠, 故今欲合置一處。 如此則距綠野、雄無站各百餘里, 距行營鍾城各九十里, 四面相距遙遠, 往來人馬困斃必矣。 兩驛人吏等請勿合置, 從願仍舊何如?" 傳于承政院曰: "政丞所啓事, 令該曹議啓。"
地名: 鍾城 (咸鏡道, 都護府)
年: 1496.0

○永安道觀察使馳啓: "彼人李金班老等二十一名, 今八月二十二日到鍾城府, 自稱唐人曰: ‘俱不知被虜年月, 所居衛名, 父兄姓名, 且不解漢語矣。’ 卽日兀良哈、亇吾乃等來云: ‘李金班老等, 竊吾鞍馬、弓箭逃來, 尋蹤到此, 請見刷還。’ 將何以處之?" 命議之。 尹弼商、盧思愼、韓致亨、愼承善、李克墩、成俊、李季仝、辛鑄、許琛、田霖議: "李金班老等, 旣不解漢語, 又不知所居衛名, 父母同生姓名則不可以唐人的論。 且本主亇吾乃卽時追逐, 理當還給。 況曾降諭書內, 旬月內來尋者還給。 今李金班老等, 還給本主, 無使結怨何如" 魚世謙、尹孝孫議: "今逃來唐人等, 言語可疑, 然自少久在他境, 不得不隨而變也。 前日解送人內, 不解漢語者亦多有之。 若原係漢人, 則亦解送遼東。 自祖宗朝逃來漢人, 未有還給野人者。 且呂自新、鄭亨等改名劉處江, 超拜嘉善, 前事昭然可攷。 我朝至誠事大, 暫無欺蔽之事。 今來二十餘人, 苦於野人使喚, 雖還之, 必復有逃離者。 得還中朝, 歷陳還給首尾, 則我國欺蔽之失必見, 非細故也。 當初, 野人跟到推尋時, 邊將知而不知, 任其率去則已矣, 初旣諱之, 今已涉月而還給, 是亦示我之曲。 且野人之俗, 不相爲奴, 必虜漢人, 互相買賣使喚, 則此爲漢人明矣。 安可以言語不通, 指爲野人之奴? 萬一還給, 其爲首者必遭戕害, 此仁人之所隱, 尤不可忍。 野人若來更索, 當直語曰: ‘我國臣事中朝, 凡涉唐人者, 必皆解送。 何獨於汝, 而還給乎? 汝前役事數十年, 已爲足矣, 更敢求乎?’ 如此直告, 而馬匹還給送之, 其唐人等, 交解遼東何如?" 呂自新議: "唐人逃來, 其主旬月內推尋, 卽給則已矣, 至於取供, 知其爲唐人, 其主之來, 亦已諱之而還給, 則復有唐人逃還中國者, 必洩還給之由, 使我得罪於上國必矣, 不宜還給。" 從自新議。
地名: 鍾城 (咸鏡道, 都護府)
年: 1516.0

○乙酉/臺諫啓曰: "成夢井不合長官, 請速改正。 全五倫不唯不合邊將, 前爲全羅水軍節度使時, 多有所失。 又嘗爲滿浦僉使, 以牛與鐵物, 貿貂皮, 請速遞。 末非事, 上敎曰: ‘非急急, 宜待命也。’ 請依都監所啓。 李壽, 人物不合守令, 前任沃川, 處事多誤, 今不可復授臨民之任。 熙川郡守洪寅健, 前爲迎日縣監、義州判官, 無不殘弊, 今豈能蘇殘弊乎? 泰川縣監程漢文, 前守康津, 不能治事, 使國庫多虧耗, 又崇飮廢事, 請竝遞。" 憲府啓曰: "鍾城府使李龜珍、判官邊士倫, 公議皆以爲虐民, 不可在職, 請罷。 咸鏡監司獨以未聞爲言, 及馳書下問, 又以更加推刷以啓爲言, 其失大矣, 請推之。" 諫院啓: "柳沔不合沃川, 請速遞。" 傳曰: "成夢井, 豈不合判尹乎? 全五倫曾經邊將, 今授方面之任, 又無顯過, 不可遞也。 末非事, 推刷都監方欲得奴婢, 而此人名付正案, 其良賤分揀, 在掌隷院, 故令該司改分揀耳。 守令等事, 我國, 人物少, 郡縣多, 豈能盡善? 且所論, 又無輕重之等, 不可皆遞。 鍾城事, 京外所聞各異, 豈可推監司乎? 龜珍事推刷後, 罷職猶未晩也。" 再啓, 亦不允。

○臺諫啓: "成夢井, 物望輕淺, 不合長官。 末非事, 大臣爲都監提調而分揀, 非不詳悉也。 而上猶不信, 更令該司分揀。 等是各司公賤, 而必欲歸之內需司, 甚未便。 且末非自欲投屬內需司, 故爲不納良籍, 不須更分揀也。 李壽、洪寅健、程漢文等, 請速遞之。" 憲府啓: "鍾城官吏侵虐其民, 使之流移, 其罪甚大。 請先罷職, 而刷還流民。" 傳曰: "成夢井, 人物不可終棄者, 故不允。 末非事, 予非不信大臣, 亦非欲歸諸內需司也。 當初都監, 辨決而治, 若改宣頭案, 則法毁故, 不允。 一婢之名, 分付於正案與宣頭案, 不可不分揀也。 非徒內需司, 雖他司奴婢, 亦當歸一分揀, 使歸當屬之司, 可也。 餘亦不允。"

○御朝講。 持平尹止衡、正言金應璧啓曰: "臣等論劾夢井已久, 尙不兪允, 不信臺諫之言, 至問於大臣, 大臣亦以爲當遞, 而上猶不允。 近者事事, 皆不從大臣之言, 不勝缺望。 漢城府, 久無長官, 速遞可也。 末非, 一女子耳。 事雖若小, 然以國事, 委諸大臣而分揀, 今又更分揀, 則無信任大臣之意, 恐累聖德。 富强者投屬內需司, 例也。 若不允, 則各司公賤, 將盡投屬, 以至士大夫奴婢, 無一口遺者矣。 此事, 書諸史冊, 則其於後世所見, 何如也? 請勿改分揀, 使從正案。 李長生, 初爲參判, 臺諫欲固爭之, 姑欲觀其所爲而止之。 今也政事之際, 以判書所不言之事, 言於政廳, 隱然用情注擬, 請罷其職。 洪混, 來歷甚少, 雖十考十上者, 不可容易陞職, 況九考而陞者乎? 請遞之。" 應璧及同知事朴說、司經任權、侍讀官李淸請宥朴祥等, 不允。 領事金應箕曰: "鍾城人民流移, 府使被推而遞, 請擇文臣爲府使。" 上曰: "以文武兼差, 可也。"
地名: 鍾城 (咸鏡道, 都護府)
年: 1525.0

○戊辰/聽啓覆。 啓三陟囚軍器寺奴韓延斤打殺芿孫事, 照律斬不待時, 妻子永屬, 三覆, 上曰: "此當何如?" 南袞進曰: "謀殺分明, 依律。" 上曰: "可。" 典獄囚中樞府奴白尙同打殺者未事, 照律絞待時, 三覆, 上問: "此當何如?" 袞進曰: "以一時忿怒, 適至於死, 非欲其死也。" 上曰: "此人果非有意於殺也。 於左右之意若何?" 於是, 沈貞、李荇、金克愊、洪彦弼等進曰: "律雖如此, 其情則非欲其死也。 自上斟酌。" 上曰: "傷人命至重。 情雖不然, 而關後日之事, 依律可也。" 靈山守、金山守打殺北間罪, 照律絞待時, 三覆, 上問: "此當何如?" 袞進曰: "此人情, 與白尙同相似。 大抵居鄕之人, 其祖上墳墓近處禁伐, 常事也。 然以此至於傷人之命, 當依律也。" 上曰: "可。" 鍾城囚百姓魯億連、億根於彼人處, 牛隻轉賣罪, 照律絞待時, 上曰: "何以爲之?" 袞進曰: "當依律。" 上曰: "可。"
地名: 鍾城 (咸鏡道, 都護府)
年: 1562.0

○壬戌/諫院啓曰: "行司直李瓘,
                【奴事尹元衡, 後更附李樑。 傾側反覆, 無所不至。】
              前年三月, 以掌令, 爲鍾城府使, 實出於不次, 而纔經一年, 卽以病遞, 殊無感恩黽勉之意。 況邊遠之地, 人所謀避。 無事遞還, 卽付祿職, 適中其願, 後弊無窮, 請罷。" 答曰: "如啓。"
地名: 鍾城 (咸鏡道, 都護府)
年: 1564.0

○乙亥/南部忠義衛權擁
              
                【性至孝, 父沒廬墓三年, 躬執奠饌。 啜粥, 不食蔬果鹽醬。 母喪負士成墳, 哭奠三年, 雖雨雪不廢。 服闋後期年, 不食酒肉, 與人言, 未嘗啓齒。 每至父母忌日, 則悲慟, 三旬不食酒肉。】
              
              安陰前參奉林薰、
                【稟性純厚, 學術精博, 前日公薦, 授參奉職, 乃以親老辭還。 家居盡心致養, 悅親無方。 及丁父憂, 年已六十, 而執喪不怠。】
              
              薰弟芸,
                【孝友亦篤, 平居奉養之勤, 處喪之戚, 無異於薰。】
              三人旌門。 平昌人金孫妻銀今,
                【母夜爲虎所攬, 銀今手持木板, 高聲叫號迫之, 虎乃棄母而去。】
              賞物復戶, 驪州正兵吳世英、
                【年十歲, 其父得惡疾氣絶, 世英自斫無名指, 和藥以進, 父病卽愈。】
              
              金浦私婢者斤今、
                【年十六, 値其父病鼓脹垂死, 自斷手指, 燒爲灰, 和酒以進, 良久乃愈。】
              
              定平軍保趙慶麟
              
                【年十八, 其母得惡疾幾死, 斫左手一指, 燒火以進, 母病還愈。】
              三人復戶, 鍾城內禁衛金聶妻韓氏,
                【聶死後, 哀傷憔悴, 常以死爲期。 一日語其母曰: "吾將以某日死, 須以亡夫平生所着衣服, 置我胸上。 吾將持贈亡夫。" 一日沐浴, 自縊而死。】
              旌門。
地名: 鍾城 (咸鏡道, 都護府)
年: 1583.0

○甲寅/慶源虜變, 陷城時, 正兵吳漢春馳冒賊鋒, 發其父於重圍, 仍與之同死, 鍾城烽燧軍韓揚突入賊中, 箭被體而不顧救其父以歸, 安原內奴萬年長妻春月, 穩城保人金銀石妻今伊, 懼汚於賊, 自經而死, 因巡察使啓聞, 命旌門復戶, 韓揚則特賜木綿襦衣二領, 甲冑一部, 弓長片箭環刀等物。
地名: 鍾城 (咸鏡道, 都護府)
年: 1592.0

○倭將淸正入北界, 會寧人叛, 執兩王子、諸宰臣迎降, 關南北皆陷于賊。 初, 淸正踰嶺, 而窮追王子行, 王子奔, 至鏡城。 北兵使韓克誠拒戰于磨天嶺, 海汀倉爲倭軍所綴, 軍潰而走。 王子轉入會寧府, 聞賊兵追迫, 欲向前, 鎭土兵已謀叛, 佯請守城, 自守門鑰, 使不得出。 翌日土官鎭撫鞠景仁聚徒作亂, 自稱爲大將, 以甲騎五百結陣。 時, 巡邊使李瑛、府使文夢轅在南門樓上, 愕不知所爲。 高嶺僉使柳擎天果悍壯士也。 咡謂瑛曰: "景仁叛, 而本府兵從者半, 未必盡其腹心。 公於此團集一行軍官、員役, 戒嚴而臨之。 吾則往諭景仁使解兵, 卽不聽便斬首, 諭衆使散。 公自此呼聚受降, 自然定矣。" 瑛庸懦, 搖首曰: "愼勿爲此言。" 景仁微聞其計, 使人執軍官壯健者盡斬之。 擎天見言不用, 卽與麾下數人, 開西門出去, 賊不敢追。 景仁遂圍客舍, 就執兩王子及夫人、女侍, 一行奴婢等與宰臣金貴榮、黃廷彧、黃赫, 竝其家屬, 皆綁縛置一間房, 如積峙器物。 貴榮後妻李氏年少, 賊欲刼之, 卽就館中屛柱縊死。 李瑛解甲就賊中, 哀乞請釋王子, 賊執之。 景仁以文書馳報于淸正, 淸正至府, 結陣城外, 單輿入城, 見王子、諸臣, 責景仁等曰: "此乃汝國王之親子及朝廷宰臣, 何困辱至此?" 解縛置軍中, 饋供頗厚。 遂引兵渡豆滿江, 深入老土部落, 攻陷城塢, 胡人四起邀擊, 士卒多死傷。 還由鍾城
              門岩渡江, 歷入穩城、慶源、慶興, 從海邊峽路, 還入鏡城。 諸鎭堡土兵、豪首皆執官吏叛降, 倭人兵不血刃。 鏡城戶長鞠世弼首叛, 執判官李弘業與賊。 韓克誠遁入藩胡部落, 胡人不受, 送于慶源民家, 卽被執。 淸正留兵數千, 據吉州, 
                【賊將名忠正。】
              自明川以北八鎭, 皆以叛民爲首領以鎭之, 有刑伯、禮伯之號。 江外雜胡, 乘時寇掠, 邊堡土民, 反與連結。 淸正還據安邊府, 關南州鎭亦爲叛民所據, 皆受淸正節制。 端川郡守姜燦素得民心, 頗集良民爲兵, 自衛據郡界, 谷中土民多歸之。 初, 李渾被執, 金貴榮等以便宜, 除會寧府使李瑛爲南兵使。 瑛憚南出, 求兼南北道巡邊使, 陪行王子入北, 以文夢轅爲會寧府使竝被執。 金貴榮老昏, 黃廷彧父子皆不戢下, 宮家奴輩到處侵擾, 大失人心, 以此促其叛亂。 尹卓然以詭計, 落留南道, 朝廷不省其罪, 用以代柳永立, 又以成允文代瑛, 皆匿三水山谷間。 旣而行朝聲聞復通, 訛言稍息, 亂民頗戢, 故二帥得免。
地名: 鍾城 (咸鏡道, 都護府)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 鍾城 (咸鏡道, 都護府)
年: 1596.0

○諫院啓曰: "東宮平復之後, 始有會講之禮, 擧朝孰不欣抃? 今日, 宮僚旣會, 傅亦來詣。 右副賓客金宇顒, 初以身病不進, 未幾, 又以進參爲言, 擧措顚倒, 以致賓位不齊, 講筵旣設而旋停, 至爲未便。 請金宇顒推考。 輔導之責, 全在於賓師, 其任極重, 不可久曠。 左賓客金睟、右賓客李恒福, 以接伴使, 方在南中, 還朝遲速, 未可預料。 請竝命遞差, 以在京人差出。" 前啓內奴抄出事。 上曰: "穩城、鍾城、慶源、慶興、三水、甲山奴婢, 限今年, 依啓施行。 餘竝依啓。"
地名: 鍾城 (咸鏡道, 都護府)
年: 1602.0

○以鄭經世爲禮曹參議, 李時彦爲副摠管, 鄭㷤爲司諫, 鄭曄爲鍾城府(事)
                〔使〕
              ,
                【受學於叛奴宋翰弼, 以師禮待之。】
              
              鄭泗爲海美縣監。
                【稟性庸鄙。 己丑年崔永慶之被誣, 上書贊助, 爲人所賤棄。】
地名: 鍾城 (咸鏡道, 都護府)
年: 1608.0

○柳永慶等定罪後, 頒敎中外: 王若曰: 春秋之義, 治逆甚嚴, 天地之仁, 生物是主。 酌於斯而審處, 籲于衆其丁寧。 亂賊之徒, 古今何限? 柳永慶兇險而無忌, 陰譎則有餘。 濁亂明時, 久竊威福之柄; 紏結私黨, 益逞鬼蜮之謀。 由締固而勢成, 致橫恣而惡積, 壅蔽欺誣之已極, 擅弄賜
                睗
              
              睒而誰何。 苟患失之, 宜無不至, 所由漸矣, 誰辨於微? 人臣將而必誅, 漢法重其不道。 念先王正予儲位, 卽天朝諭予勅書, 續遣使而請封, 寔擧國之至願。 冒居首相, 掩置不行, 閱歷五年, 情狀焉逭? 惟其人皆畏毒, 是以莫敢發言, 逮及丙午詔使之來, 値有百官呈文之儀。 非惟不肯身唱, 乃反深疾人先, 甚至已長之元孫, 亦沮應行之典禮。 矧君父之違豫, 在臣子而何如? 始不設內局侍藥之廳, 終不恤一敗塗地之旨。 任其過用峻劑, 反自箝制臺評。 祈祝之辭, 則欲書其名; 傳攝之命, 則惟塞是力。 驅逐比肩諸相, 不許參聽; 指嗾秉筆之臣, 久祕下敎。 是可忍也, 他何足云? 賴有鄭仁弘之封章, 至引史彌遠而爲說。 寄鈇鉞於文字, 逐鳥雀猶鷹鸇, 輒抗疏而自明, 將起獄而必殺。 事且不測, 計欲何爲? 予乃委遣宮僚, 敦諭以就列, 渠則陰蓄異志, 偃然如不聞。 痛先王禮陟之初, 自私第後時而至, 尙爾干國之政, 有若無罪之人, 憤斯極於神人, 罪實關於宗社。 金大來狗･彘其行、蛇･蠍之資, 爲緣得罪天倫, 自知不齒人類。 被元兇陶甄卵育, 爲元兇腹心、爪牙。 非永慶, 無以爲大來; 非大來, 無以爲永慶。 道路以目, 覆載難容, 尙聚黨與于家, 敢肆悖逆之語。 曾在諫掖, 所擊去者, 論劾御醫之臺官; 旋入玉堂, 所主張者, 構捏善士之庭鞫。 一體相濟, 厥罪惟均。 乃於本年九月初九日, 
                金大來
              賜死于鍾城府圍籬安置處所, 九月十六日, 柳永慶使之自盡于慶興府圍籬安置處所, 仍命削扈聖功臣于勳籍。 如李惟弘、宋
              、成俊耉、李效元、柳惺、具寭、南復圭、洪湜等, 或以元兇猶子, 或以元兇所親, 或爲犬、爲鷹, 或如奴、如隷, 魑魅魍魎, 晝夜經營, 此何人哉? 先逐言者, 狺然其樂禍, 或噬齕臺官以快心, 各自以爲功, 或擔當鞫論以攘臂。 宜皆逬諸四裔, 已卽竄之三危, 李惟弘、宋
              、成俊耉、李效元竝圍籬安置, 柳惺、具寭、南復圭、洪湜竝遠竄。 至於宋言愼
              、李慶禥、李瀞、朴海、李善行、許頊、崔天健、成泳、宋應洵、宋駿、柳永謹、李德溫、黃暹、柳&#x2289C;、申光立, 或以父勢而冒占銓郞, 或以族屬而驟升顯秩。 或因姻婭, 濫叨淸要; 或沾煦濡, 同陞鼎軸。 或迭爲憲長、銓長而釀成元兇之氣焰, 或猥廁言官、史官而承奉元兇之指揮。 若此之流, 分等以罪。 宋言愼削奪官爵, 放歸田里; 李慶禥、李瀞、朴海、李善行竝削奪官爵, 門外黜送; 崔天健、成泳、宋應洵、宋駿、李德溫、柳永謹、黃暹、柳&#x2289C;、申光立竝削奪官爵。 粵自賜死安老之擧, 蓋由謀危國母而然, 今之作孽則甚於三兇, 予所致討, 則止乎輕典。 餘悉勿問, 庶得自安。 於戲! 朝著淸明, 可底同寅之美; 國勢鞏固, 願見永孚于休。 故玆敎示, 想宜知悉。大提學柳根製進。
              
                柳永慶秉權七年, 屛逐善類, 引進奸邪, 中外疾怨久矣。 至於謀危之迹, 則未見顯著, 而仁弘之疏一上, 構成大逆, 此敎書所列, 皆臺論捃摭之辭也。 至如終始羽翼永慶, 驟據銓衡, 無如天健, 而天健以鄭昌衍婚家, 得免竄、戮。 與李效元竝爲臺長, 彈擊仁弘等, 亦有朴承宗, 而以李爾瞻婚家, 得免削黜。 金大來晩進暫用, 視宋
                等似輕, 而孤寒無援, 故與永慶同律, 識者惜之。
地名: 鍾城 (咸鏡道, 都護府)
年: 1609.0

○(義禁府, 金尙信
                咸鏡道
                鍾城府
                潼關鎭流: "右人妄動奪人臧獲之計, 李德凰使喚婢子德禮, 公然捉來, 利其童騃無知, 百端敎誘。 加以威劫, 以宋連之女子爲奴士連女子, 誣罔納招於京外推問, 致令敺打其父之顋, 以至刑訊其父。 其劫誘亂常之狀, 極爲可惡。 罪杖一百、流三千里, 照律入啓。" 依允。德禮
                慶尙道
                巨濟縣安置: "右人聽人敎誘, 不父其父, 罪關綱常。 依傳敎, 減死, 絶島安置。")
地名: 鍾城 (咸鏡道, 都護府)
年: 1621.0

○辛酉六月二十日庚寅(備邊司啓曰: "伏見北兵使狀啓, 奴賊將犯會寧、鍾城云。 近年以來, 國家專力料理者, 乃西路, 而置北方於度外, 添兵繼餉, 久無措處, 此胡進告, 雖不可信, 在我防備, 誠不可一日遲緩也。 南關精鍊, 速爲調入, 內地糧餉, 一面催運, 以壯聲勢, 屹然爲不可犯之形, 此兵家長算, 此意監兵使處, 竝爲下諭申飭宜當。" 傳曰: "依啓。")
地名: 鍾城 (咸鏡道, 都護府)
年: 1622.0

○幼學韓誡曾以銓曹亂政上疏, 大爲時輩所攻, 至是又上疏。 其略曰:臣之衷曲, 天日照臨, 愛君憂國之外, 豈有一毫他意乎? 臣伏見兩司, 指臣以爲張懿範之徒, 臣未知其故也。 臣只陳銓官之亂政而已, 有何告變之事乎? 鄭遵西門鎖鑰, 而懿範誣告, 事覺反坐之律, 昭在法典。 (矣。) 殿下申明舊章, 卽施正刑, 此實近古所無之盛德也。 反坐之律, 不論高下, 上年指嶺南多士(而)爲謀逆者誰乎? 指關東儒生爲
                (而)作亂者誰乎? 古人以多士之盛衰, (而)占其國之興亡, 則七八百多士之被誣, 孰與一鄭遵乎? 臣觀今日之臺諫, 太半上年誣告之臺諫也。 以此言之, 則今日臺諫, 正是懿範之徒也。 反坐之律, 烏得免焉? 執義鄭道, 以挺元之門客, 猶能知挺元亂政之狀, 可謂鐵中錚錚, 而其(以)賊筠日上兇疏之事, 比之於臣, 則不亦戾乎? 賊筠指揮河仁俊、閔&#x26E02;、金尙夏、黃廷弼等, 聯名爲疏, 無日不呈。 及筠正刑之後, (仁俊)
                  [仁浚]
                
              、廷弼亦受正刑, 尙夏斃於杖下, 而&#x26E02;獨逭邦刑, 迄保首領, 冒居臺官, &#x26E02;卽道之一隊人也。 道之此說, 自道其黨(者)也。 爾瞻旣令兩司, 橫擊臣身, 不遺餘力, 而又自上箚, 極其凶慘。 其曰古今天下, 安有邪正不分, 是非失實, 而能得保其身者乎? 分邪正、辨是非乃人君之事, 而非臣子所敢當, 則固非自指渠之身也, 非指殿下之身而何? 渠自以爲正且是, 而隱然有劫脅殿下之意, 不忍見不忍讀也。 臣初以兩臺長, 爲非負國之徒, 今乃(怯)於凶徒, 或以臣爲疏軍, 或以臣爲凶慘, 其奴顔婢膝, 猶恐不及之狀, 不亦陋乎? 臺諫不能違爾瞻之令, 政院留滯臣疏, 不敢入啓, 而久待兩司避嫌之後, 則是政院不敢違爾瞻之令矣。 論一參議之縱恣, 猶不敢違爾瞻之令, 有大於此者, 誰能言之? 臣伏見祖宗朝故事, 一官不職, 則臺諫輒論之, 一人犯禁, 則臺諫輒彈之。 今日挺元雖曰爾瞻之家臣, 然而其職則吏曹參議也。 勿問閑良, 勿問門閥, 無階無級, 超資越序者, 太半鄕井無賴之人, 則不職孰甚焉? 從前渠之三寸四寸之濫授者, 不知其數, 而姑擧其甚者而言之, 則以其同生妹之子盧世瑾, 曾無一級履歷者, 首擬安陰縣監, 至於受點。 安順, 定配罪人也, 而擬之於獻陵參奉。 李克訓, 居下於褒貶者也, 而擬之於鍾城判官, 則犯禁孰甚焉? 至於變亂祖宗舊章, 而欲售胸臆之計, 則無君父蔑朝廷之罪極矣。 此正臺諫碎首廷爭之秋也。 今乃不肯爲殿下盡其職, 而反受爾瞻之指揮, 欲罪陳疏之儒生, 不亦甚乎? 夫如是也而乃敢靦然, 指爾瞻爲閑散一老臣, 以欺殿下。 殿下以日月之明, 豈不知渠之肺肝乎? 頃者兪大建見朝政之濁亂, 暫發言端, 則同席之人, 群起而咻之, 輒以攻銓翻局之言, 劫䝱之。 臺諫者是殿下之臺諫也。 是者是、非者非(之)而已, 固非爾瞻之私器也。 翻局之說, 何爲出於渠輩之口乎? 宋
              徽宗北狩而有翻局之句, 則此以臺諫, 爲爾瞻獨擅之私器耶? 臣抑又聞之, 爾瞻敢於箚中, 有共和二字云。 (云, 然則)朝廷者, 是殿下之朝廷也, 賢者進之, 不肖者退之而已, 共和之語, 何爲出於爾瞻之口乎? 周
              厲王奔彘而有共和之號, 則此以朝廷, 爲爾瞻主宰之私物耶? 言念至此, 不覺痛哭。 且臣娶妻于忠原地, 與挺元所居, 僅一息程, 挺元一生行事, 無不知之。 挺元乃槐山賤漢之子也。 家世甿隷, 猝得富貴, 銓選之柄, 委之此人, 無惑乎朝政之濁亂, 至於此極也。 伏願聖明, 先治兩司黨於挺元, 毁壞祖宗舊章, 濁亂朝政之罪, 竝遞李爾瞻大提學, 以絶無賴凶徒橫占科第之望, 使不得益樹其黨, 則一國之人, 咸服殿下退邪進賢, 咸與維新之盛化矣。 蓋人性皆善, 功名之士, 雖不避枉尺之恥, 而其中安知無君子之徒。 如楊時應
              蔡京之薦者乎? 彼入爾瞻之黨者, 去其太甚, 收而用之, 何不可之有哉? 同寅協恭, 皆爲聖明盡忠, 則朝廷自一朝廷也, 必無向日從爾瞻之令者矣。 伏願聖明, 不以人廢言, 則宗社幸甚。 (朝廷幸甚。) 臣來自草野, 觸犯時諱, 群邪蝟起, 其鋒太毒, 至於臣(之)所寓(之)主人, 橫被重杖, 幾至死域, 無異於上年嶺南多士之被逐, 孑孑孤影, 無處寄托。 今將退歸, 復進一言。【時, 吏曹判書、參判皆有闕
              不除, 參議
                李挺元
              獨政已久, 賄賂公行, 請託如雲。 前銜之無恥者, 親往政廳。 守令塡注之際, 牽挽挺元衣裾, 以請書名, 因通宮掖, 以圖點下, 人皆憤之。】
地名: 鍾城 (咸鏡道, 都護府)
年: 1624.0

○接伴使尹毅立馳啓曰: "卽刻守備王萬才來到臣處, 出示都督票文, 仍言曰: "俺受督府之令, 當往咸鏡道, 臣問: ‘以何事入去乎?’ 答曰: ‘山東
              淮安府人朱姓者, 以行商, 曾在遼東, 爲賊所擄, 轉入會寧越邊三日程, 久居其地。 上年七月, 逃來督府衙門, 說稱被擄所居, 部落甚多, 漢人四十餘名, 亦在其中。 因陳可勦之狀, 都督聞此言, 上年十月, 送俺于會寧, 使之偵探, 俺到其地, 絶無所聞, 故從實告知矣。 近日都督以爲, 攻其部, 則奴賊必驚動, 棄遼東而走, 令俺帶同朱姓人, 前往會寧, 依票文施行, 而遣遊擊、王輔、時可達可達, 領五千兵馬, 將以十月初六日, 起程向北道。 都督發銀五千兩, 令備軍糧, 一百五十餘石於咸鏡各站云。 往勦一二部落, 不足以動奴酋之一髮, 適足以開釁我國之害, 將有不可勝言。 方欲呈文陳辨, 而必無聽許之理, 罔知所爲云。" 毛都督差官守備鄭繼武, 齎咨入來, 館于太平館。 其咨曰: "逆奴奸狡, 出沒無常, 雖經本鎭, 屢挫其鋒, 近得諜報云, 奴酋賊兵及所帶遼民, 屯種於咸鏡地處, 本鎭不日統兵, 則往咸鏡道
              會寧、鍾城等處地方, 相機設策, 未免經由貴國之地。 沿邊館站, 困疲已甚, 本鎭素所悶恤者, 故宜預爲設處, 以杜騷擾之患。 酌兵計食, 每兵每日用米三檔, 每馬每日用豆一榪, 共兵一萬, 一日共用米二百包, 馬一千匹一日共用豆七十包。 本鎭故先發銀五千兩, 希速令司餉者, 措糧于沿邊各站, 以備本鎭駐兵食用。 仍令該地方, 添設撥夜, 協同本鎭夜撥, 前導擺設妥當。 庶士馬不致有朽腹之虞, 而地方亦無擾害之患矣。 其米豆之價, 恐五千兩不足於數, 竢回兵之日, 算明補償云。"
地名: 鍾城 (咸鏡道, 都護府)
年: 1625.0

○承旨徐景雨啓曰: "伏見咸鏡監司南以恭啓本, 則以內需司牒呈, 婢祿春, 鍾城定配事也。 囚係訊杖, 初非內需司所職, 況訊問大君卒逝? 所係重大, 似當付之王獄, 而別下他司, 推鞫定配, 事極未安。 今此啓本啓下之後, 竝與內需司所上當初推案, 送于禁府, 錄諸罪人籍中何如?" 答曰: "不必移錄。" 再啓以稟, 乃命下刑曹。
地名: 鍾城 (咸鏡道, 都護府)
年: 1664.0

○丁丑/吏曹判書金壽恒自北關還, 條陳弊瘼。 一曰: "本道糶糴各穀數多之弊。" 又曰: "內奴婢貢布升數漸濫, 一次徵貢, 蕩竭家産, 愁苦之氣, 足以感傷陰陽。" 又曰: "諸宮家賜牌奴婢收貢之時, 差奴作弊, 罔有紀極。 本道內奴婢, 切勿賜牌於宮家。" 又曰: "內奴束伍, 在前除貢, 而頃有還徵之令, 旋復寢之。 然而辛丑、壬寅兩年身貢, 仍令追徵, 已往應免之貢, 似不可追徵。" 又曰: "本道人民, 多不擧子, 蓋其生理極難, 身役最重, 民丁鮮少, 無人無役。 每年歲抄, 閑丁不足, 呱呱嬰兒, 皆入搜括, 增其年歲, 徵其價布, 故生一子, 則隣里相唁, 夫妻相泣, 而棄於道。 使小民, 父子不能相保, 實非王者之政。 必須輕其身役, 保有樂生之心, 然後可杜其患。" 又曰: "六鎭守令, 鍾城一邑之外, 皆以武弁差送, 六鎭之人, 皆願一得文臣守宰。 宜體民情, 皆以文官輪回差遣。" 又曰: "本道量田, 在於壬寅年, 到今六十年後, 地多陳荒, 田結欠縮。 而凡干貢物, 皆以當初元結出定, 道內物情, 皆願改量。" 又曰: "鏡城有國屯田, 田甚瘠确, 絶無可耕, 民不堪苦, 齊訴罷之, 而每年以百石之穀, 收捧於民間。 旣廢屯耕, 而仍捧百石於窮民, 事甚無據。" 又曰: "高原
              梁泉寺位田, 曾於反正初, 許屬大同, 以補民役, 而自去年, 內司直發移文, 奪其田之所出, 使之作布上送。 斯實事理之不當者。" 又曰: "本道不産鐵, 故南北道各邑, 皆捧鐵於民間, 以備不時之用, 而卽今留儲, 亦近二萬斤。 民間農器鋤鎌, 年年勒捧, 怨苦不少。 如有不時之用, 則雖或加捧, 而今姑停罷爲當。 朝廷多所變通, 而採施焉。"

○丁丑/
                〔吏〕
              曹判書金壽恒自北關還復命, 條陳弊瘼, 一曰: 本道糶糴各穀數多之弊, 又曰, 內奴婢貢布升數漸濫, 一次徵貢, 蕩竭家産, 愁苦之氣, 足以感傷陰陽, 又曰, 諸宮家賜牌奴婢收貢之時, 差奴作弊, 罔有紀極, 本道內奴婢, 切勿賜牌於宮家, 又曰, 內奴束伍, 在前除貢, 而頃有還徵之令。 然而辛丑、壬寅兩年身貢, 仍令追徵, 已往應免之貢, 似不可追徵。 又曰, 本道人民, 多不擧子。 蓋其生理極艱, 身役最重, 民丁鮮少, 無人不役, 每年歲抄, 閑丁不足, 呱呱嬰兒, 皆入搜括, 增其年歲, 徵其價布, 故生一子, 則隣里相唁, 夫妻相泣而棄於道。 使小民父子, 不能相保, 實非王者之政, 必須輕其身役, 俾有樂生之心然後, 可杜其患。 又曰, 六鎭守令, 鍾城一邑之外, 皆以武弁差送, 六鎭之人, 皆願一得文臣守宰, 宜體民情, 皆以文官輪回差遣, 又曰, 本道量田, 在於壬寅年, 到今六十年後, 地多陳荒, 田結欠縮, 而凡干貢物, 皆以當初元結出定, 道內物情, 皆願改量。 又曰, 鏡城古有屯田, 田甚瘠确, 絶無可耕, 民不堪苦, 齊訴罷之, 而每年以百石之穀, 收捧於民間。 旣廢屯耕, 而仍捧百石於窮民, 事甚無據。 又曰, 高原
              梁泉寺位田, 曾於反正初, 許屬大同, 以補民役, 而自去年, 內司直發移文, 奪其田之所出, 使之作布上送, 斯實事理之不當者。 又曰, 本道不産鐵, 故南、北道各邑, 皆捧鐵於民間, 以備不時之用, 而卽今留儲, 亦近二萬斤, 民間鋤鎌, 年年勒捧, 怨苦不少。 如有不時之用, 則雖或加捧, 而今姑停罷爲當。" 事下備局, 而稟議於榻前, 多所變通焉。
地名: 鍾城 (咸鏡道, 都護府)
年: 1669.0

○命盡減咸鏡道
              穩城稅米、大豆、奴婢身貢及洪原、明川、鏡城牛黃歲幣、醫司藥材價, 半減人蔘價布。 鍾城、慶興、三水、甲山等四邑稅米、大豆、奴婢身貢亦半減。 時北路凶荒, 因本道監司狀啓, 有是命。

○命洪原、明川、鏡城三邑稅米大豆及諸色奴婢身貢, 依鍾城等四邑例, 竝半減。

○命盡減咸鏡道
              穩城稅米大豆、奴婢身貢及洪原ㆍ明川ㆍ鏡城牛黃歲幣、醫司藥材價, 半減人蔘價布。 鍾城ㆍ慶興ㆍ三水ㆍ甲山等四邑稅米大豆、奴婢身貢亦半減。 時, 北路凶荒, 因本道監司狀啓, 有是命。

○命洪原、明川、鏡城三邑稅米大豆及諸色奴婢身貢, 依鍾城等四邑例, 竝半減。
地名: 鍾城 (咸鏡道, 都護府)
年: 1700.0

○引見大臣、備局諸臣。 先是, 咸鏡道
              鍾城人嚴貴玄, 率妻、奴, 持牛馬, 入居于吾羅、寧固塔兩間站院, 爲胡人所發覺, 捉致北京, 淸皇因使行付還, 仍謂饑餓流離, 恕, 特命貸死。 或言: "事係邊防, 弊關來頭, 據理移咨, 宜用當律。" 或言: "彼又貸死, 且無隱情, 自我必殺, 未知得宜。" 至是, 上特命減死, 絶島定配, 仍以前頭節使兼謝恩。 修撰吳命峻言: "姑令羈管近島, 以備客使來問之慮, 恐爲萬全。" 上可之。 掌令金致龍論: "今番場屋, 交通內外, 公行竊盜之狀, 罔有紀極, 而禁亂官全不致察, 致令妖惡之徒, 恣行奸謀, 請先罷後推。" 上從之。
地名: 鍾城 (咸鏡道, 都護府)
年: 1702.0

○引見大臣、備局諸臣。 右議政申琓, 陳崇儉節用之道, 上納之。 副校理權尙游言: "良人從母役, 卽李珥之所言, 宋時烈亦以爲良法。 玆法之行, 悅之者衆, 而士大夫以失其奴婢, 頗厭苦之, 浮議易生, 不能行之, 行亦不能久, 誠爲可慨。" 琓曰: "我國不變軍制, 則國不爲國。 臣之頃日所進冊子, 已陳變通之意, 而此等事, 最是細事, 亦不得變通, 尙何望進於此者乎?" 上曰: "軍制雖難一朝變通, 從母役事, 與大臣熟講可也。" 司諫兪命弘陳白骨徵布之弊, 仍請諸宮家折受濫觴者, 竝宜革罷。 執義李德英曰: "軍制必須速爲變通 而至於宮庄, 實爲亡國之根柢。 外方監司、閫帥, 以屯田折受之弊, 狀聞甚多, 廟堂條陳利害, 以決難折受覆啓, 而殿下每令仍屬本宮, 御史書啓, 備陳諸道此弊, 卒無採納之效, 烏在別遣御史, 詢民瘼之意哉? 民怨如此, 天災安得不如此? 請於遇災之日, 痛革此弊, 依祖宗朝故事, 宮家折受, 皆有定限, 無使濫觴。" 上曰: "玆事旣已定奪, 爾其不知耶? 折受之路, 旣已防塞, 只許其買賣, 而買賣之際, 慮或有奸僞, 令道臣査啓後, 始許買賣。 外方之以此狀聞者, 皆從之矣, 日昨地部之請, 亦允之矣, 此外又將何爲耶? 爾言殊涉偏僻, 予聞之亦苦矣。 後宮不須言, 至於王子, 亦可置而不顧乎? 冬雷亦豈因折受而發哉? 雖不折受, 安能必其無冬雷乎? 兩王子田土, 竝皆奪取, 則子孫亦何以成樣乎? 言不適中, 予未可曉也。" 德英曰: "近來事, 臣果未及聞知, 而殿下深居九重, 民間疾苦, 亦豈盡燭耶? 閭閻匹夫, 莫不爲子孫計, 臣豈欲以殿下不爲兩王子地乎? 只欲遵祖宗舊制, 毋使有今日之弊。" 尙游及行副護軍李寅燁, 以上聽納未弘, 辭氣太露, 縷縷陳戒, 請於聖學上, 益加涵養之工, 言多婉曲, 上意稍解。 是時宮家折受之弊, 罔有紀極, 窮山極海, 無一不入於宮家之籠絡。 奪民口吻之食, 以供尾閭之費, 萬口一談, 皆曰: "宮庄不罷, 則國終必亡。" 臺諫之論啓、各道之狀聞、御史之歸奏, 前後相續, 而上一例厭聞, 不一採施, 識者憂歎, 固已久矣。 當天譴洊疊之日, 正宜恐懼省察, 而乃曰: "冬雷豈由於折受乎?" 噫! 此何言也? 天道玄遠, 固不可謂某災果爲某事而發, 而亦安知其必不然耶? 噫! 此一言, 足可以致此災也。 德英又言: "崔世鎰等, 不可不更問。" 上曰: "世鎰受人指嗾, 傾陷朝廷之狀, 已盡透露, 試紙事, 見主掌官朴萬恒緘辭後, 亦知委折。 朝臣被誣, 予已知之, 而獄事蔓延可慮, 故不爲允從矣。" 承旨崔重泰亦力請更覈, 而不許。 時, 鍾城府使洪萬紀, 稱病不赴, 吏曹啓遞之, 右議政申琓白上曰: "邊地守令, 人皆厭避, 循例啓遞, 大關後弊。 宜推考銓官, 而催促萬紀赴任。" 上允之。
地名: 鍾城 (咸鏡道, 都護府)
年: 1704.0

○命贖內婢玉娘, 復其戶。 玉娘, 鍾城人庶女也。 其母嘗許以玉娘, 爲本府士人朱壽康之妾, 期日且迫, 遘癘死。 玉娘欲奔哭, 其兄以無夫婦之義, 曉諭之。 玉娘曰: "吾母已許嫁卜期, 此身已卜爲朱氏妾婦。 豈可以人之存亡, 而移易此心耶。" 先以書, 陳情于壽康之母。 率其兄赴喪, 哀毁備至, 盡賣奩具, 改棺改殮, 仍居其家, 養姑盡其孝, 奉祀盡其誠, 鞠育壽康子女, 踰於己出, 鄕里感歎。 李東彦面陳其狀, 請贖身給復以奬之, 許之。
地名: 鍾城 (咸鏡道, 都護府)
年: 1729.0

○鞫廳大臣以下, 請對入侍, 命罪人尹得衡仍囚, 其外諸罪人酌處。 上曰: "虎狼招後欲訊問弼彧, 而因奴言刑訊, 乃是以奴證主, 非獄體也。" 承旨徐宗玉曰: "以奴證主, 固不可, 而逆獄則不可用此例, 彭寵奴之封不義侯是也。" 上曰: "雖逆獄, 以奴證主, 則不可矣。" 右議政李㙫奏: "嶺湖間, 間有零賊藏匿。 全羅右水使禹夏亨備諳嶺南物情, 請與慶尙左水使申命尹相換。" 允之。 掌令朴來羽傳前啓, 不允。 又啓: "鞫獄嚴秘, 而張鵬翼疏有曰: ‘鞫囚之凶言罔極。’ 鞫體不嚴, 推此可知。 鵬翼之徑洩, 獄情於章奏, 事體未安。 請金吾堂上及判尹張鵬翼, 竝重推。" 上曰: "古亦有如此者, 而臺體則然, 依啓。" 司諫朴弼琦傳前啓, 不允, 鄭崇事, 依啓。 命申致謹ㆍ韓師得ㆍ蔡膺萬ㆍ姜必愼ㆍ李善行放。 命鍾城府使柳升鉉入侍, 下詢昨年逆變起義時事, 仍諭曰: "嶺南一道, 以鄒、魯知之。 向來敎諭, 非不信嶺南也, 欲安其心也。 以古人不識何狀之意, 特令留待者, 欲一見面也。"
地名: 鍾城 (咸鏡道, 都護府)
年: 1737.0

○辛酉/引見大臣備堂。 上以兩湖民役蠲減事下詢, 廷議不一。 以特旨全減兩湖尤甚邑軍布米, 畿甸最甚四邑亦命備局啓稟, 依兩湖施行。 上又以貢物可節損者, 令備局考例酌量稟啓。 又以六鎭荐荒, 鍾城土卒至有不耐饑自剄者, 劃給內奴貢米三百石於六鎭, 以補賑資。 大司諫李宗白申前啓, 不允。 黃海水使李玗、監司李聖龍事, 依啓。 命聖龍只罷勿拿。
地名: 鍾城 (咸鏡道, 都護府)
年: 1755.0

○甲子/上御銅龍門, 親鞫訊問尹志: "以汝卽逆商之子, 尙容食息已是寬典, 而敢懷怨國之心, 掛書於望華樓, 陰慘情節綻露無餘, 想必有綢繆者然後爲此, 況汝書籠, 傳藏於林國薰家, 國薰現納, 汝家奴亦已盡告, 雖欲欺, 焉可得也?" 志供: "李孝植以爲見臣潛書奸臣二字, 而羅州官吏積負逋欠, 爲此死中求生之計, 推諉於臣, 豈不凶獰乎? 且臣家奴所告, 不過恐㤼之致, 豈可以奴證主乎?" 刑推不服。 問奇彦杓, 彦杓供: "臣兒時往尹志家受學, 遊於廳事, 時聞尹志父子私語於房中曰, ‘吾父子當爲羅州之鬼。 然國豈長無事乎?’ 臣聞此語而憐之矣。 聞掛書出後, 臣自官出去時, 金重才問於臣曰, ‘朝有掛書之變, 知之乎?’ 臣曰, ‘此非愚民所爲, 似必尹志之所爲’ 云矣。" 問李孝植, 孝植供: "正月念間往志家, 則志獨在寫書, 見臣至握於手中之際, 見奸臣二字, 其時泛然見之矣。 二十四日場市, 林天大謄凶書示臣曰, ‘汝見此乎?’ 臣見之, 辭意凶慘, 故問其何以處之, 則答以摘給座首, 臣見奸臣二字相合。 故以爲必是志所爲云, 而以給座首爲善處矣。 志於丙辰自濟州來住於臣洞內, 臣學《通鑑》於志矣。" 問林天大, 天大供: "臣以羅州下吏, 正月二十日場市歸路, 見客舍望華樓東邊第二柱, 有掛書一張, 朴順已摘下, 臣奪取傳給于座首柳頣泰, 適逢下吏李孝植, 言及其事, 則孝植問其書如何, 臣答以其書如此, 孝植曰, ‘頃見尹志寫出殊常文字, 聞汝所傳, 必志所爲’ 也。" 問志奴介奉, 介奉供: "掛書事則不知, 而李孝植及臣上典妾娚禿同最密, 當知其事, 而謫客李掌令時熙亦相親, 時或酬酢怨國之語矣。" 問林國薰, 國薰供: "意外羅州有怪事, 臣父曰, ‘羅州漢, 必無在羅州爲之之理, 此必有怨國之徒爲之。’ 監司入羅州時, 志奴負籠來臣家。 志曾有稧案冊, 而不入籠中, 臣無一拔出者, 旣見之後, 更爲縛閉, 納于監營。 被拿時到公州客舍, 志書示冊字, 臣答以盡納官家, 則志大驚曰, ‘其中多有得罪時象之語,’ 臣旣曰無遺盡納云, 志則猶疑臣之或有所拔矣。 許多文書, 必不盡藏於小籠, 似或分送於他處矣。" 問志子光哲, 光哲供: "臣祖疏章等文字, 送置相親家, 而臣祖家狀及年譜中, 有觸諱時象之語, 故臣父以此爲慮。 所謂稧案, 卽臣與林國薰、金沆爲稧, 而衙前數人爲下稧矣。 臣父每欲立功自效, 以冀復用矣, 不幸至於此境, 父子將同死, 更何可達乎?" 刑訊禿同, 禿同供: "臣付榜於羅州客舍大門, 紙不及半張, 可爲三折之一, 而廣則頗廣, 行則當爲三行, 字大小, 小於錢葉, 而大於碁子。 曉頭付之, 而日字似是正月二十二日矣, 志使其奴介奉招臣, 翌曉進去, 則志明燈而使臣掛書, 其時李孝植、李齊春、松浦居林哥ㆍ李鼎夏同在, 志曰, ‘久在謫所, 欲爲解謫而懸榜矣。’ 又曰, ‘此是重大必死之事, 勿爲洩言。 死則吾死矣, 決不推諉於汝矣。’ 臣旣付之後往言于志曰, ‘無一人見之’ 云, 則志以爲極善云, 又曰, ‘汝必不洩言, 故使汝矣。’" 問林徵遠, 徵遠供: "臣之所居, 與志所寓, 相去十里, 故時或往來, 唱和詩律, 此爲死罪矣。" 問志子希哲, 不服。 林國薰所納書籠中, 羅州前牧使李夏徵書札最多, 綢繆親密無異骨肉, 至稱志所自稱之別號, 又與志書云夢拜先大監, 蓋指就商也。 上覽之震怒, 命配鍾城, 尋命拿鞫。

○上御內司僕, 親鞫權邵、李&#x236EE;、李元夏、朴世儉伏誅。 邵供: "臣家世不下於自中, 而臣父不免沈滯, 居常怨國。 且以學製事含憾, 與妻父李&#x236EE;之子元夏同爲凶書, 臣及&#x236EE;製之, 元夏書之, 專出於欲亂朝廷之計。 且與鼎衍相知。 鼎衍所納凶書, 亦嘗參見, ‘南別宮樑上云云’ 一段至今記得。 故今番凶書, 以鼎衍未卒之言書之, 而書中有 ‘九老云云’ 之說及 ‘傳家心法’ 等語, 列書朝臣之下, 書謹悉二字, 書凡四層。 而初書則七月二十八日曉, 臣稱以別陪而自投之, 再書則&#x236EE;使朴世儉投之, 窮凶情節綻露無餘, 大逆遲晩。" 正刑, 孥籍如法。 &#x236EE;供: "權抗之爲投書, 世人皆知之。 邵亦危言悖行, 無所不爲。 而邵所引多人中, 若或謂臣亦同入, 則臣當爲元犯。 而世儉所供, 俱是虛言。" 屢加刑訊, 終不承款, 以特旨西門外正法, 以逆律施行。 元夏供: "與邵同爲凶書。 臣書上段, 邵書下段, 而字細於小冊字。 謀逆遲晩。" 正刑。 朴世儉供: "臣以&#x236EE;之乳弟, 受&#x236EE;之指嗾, 果爲持傳凶書, 而不知其書意矣。" 命以逆律, 門外正法。 抗以邵父, 刑訊不服, 以緣坐處絞。 宏以邵祖年老, 下詢大臣後, 以本律大靜縣爲奴。 鄭熙普、鄭稑以元夏姻親, 援引被逮, 熙普
              三陟府定配, 稑屢施刑訊, 鍾城府遠配。 鄭道三以道聽輕洩, 康津縣定配, 李萬育、李賢汲, 以投書事, 致疑於抗, 相與酬酢, 而萬育以不卽直陳, 海南縣定配, 賢汲以所供無隱, 特命調用。 申思範、朴相祿、尹正烈、洪楫、權瑋、黃最彦, 以邵誣援被逮, 幷特放。
地名: 鍾城 (咸鏡道, 都護府)
年: 1763.0

○上御崇禮門, 誅罪人能孝ㆍ夢鼎ㆍ正觀ㆍ運海ㆍ戀ㆍ濟海等, 竝孥籍如法。 回駕時御惠政橋。 敎曰: "罪人天大, 與前招無異, 且已多年酌處者, 特貸一律, 鍾城府爲奴。

○上御太僕, 親鞫罪人榮集ㆍ榮喆ㆍ陽復及濟州人姜翊周ㆍ月中梅ㆍ榮集。 榮喆, 泰耉之孫也。 先是榮得旣謀逆伏誅, 而辭連於諸囚。 至是拿至, 上親臨鞫之。 鞫畢, 命囚榮喆ㆍ榮集于王府, 陽復嚴刑三次, 黑山島爲奴, 月中梅
              黑山島爲婢, 姜翊周嚴刑二次, 鍾城府勿限年定配。
地名: 鍾城 (咸鏡道, 都護府)
年: 1779.0

○先是, 正言李殷模, 以監役尹東美, 卽尹恕敎之子, 而濫玷仕路, 啓請削去仕版, 又請罷檢擬銓官李重祜職。 東美擊申聞皷, 爲父辨誣。 供曰: "臣父臣恕敎, 在景廟朝癸卯冬, 待罪正言。 其時, 以鞫招金姓宮人査出事, 大臣求對, 三司伏閤, 以至搢紳、宗戚, 亦皆陳章。 已閱一歲, 臣父適入臺地, 隨參伏閤之啓, 旋因辭職陳疏, 附申前請矣。 逮至先王元年乙巳正月, 凶賊方萬規, 投進一疏, 憑藉金姓二字, 指擬莫重之地, 以售其構陷廷紳之計, 而又摘臣父前疏中, 供奉已久, 所愛亦愛, 淑媛引喩等三句語, 謂之指意叵測, 諫院隨請臣父拿問, 前後以宮婢事, 參疏啓者, 亦竝被論劾, 而自上特命萬規, 鍾城府投畀。 搢紳、館學, 又請討萬規誣慈聖之罪, 則乃親鞫萬規, 以誣上不道, 結案正法, 而於臺啓臣父事, 連下亟停勿煩之批曰: ‘金姓宮人, 旣出於盛節之招, 則其時臺言, 不是異事, 此何爲大罪耶?’ 又曰: ‘以萬規事言之, 處分嚴正, 則今日臣子, 不可更爲提說矣。’ 末乃以此事, 卽當收殺, 而尙今支離爲諭, 而勉下竄配可也之敎, 遂卽停啓發配, 及再明年丁未, 特降恩宥, 竝下敍用之命。 臣父遭罹顚末, 不過如斯。 先大王, 盛德深仁, 所以處臣父者, 洞察無他, 終始曲全, 恩造所及, 昭晣靡遺, 而今於六十年之後, 忽復追提往事, 不分是非, 橫加慘誣於旣骨之人。 凶逆二字, 何等大僇, 而一筆句斷, 若是無難, 古今天下, 寧有是耶? 雖以當日規疏之誣捏, 無所不至, 而猶未嘗以此加之。 不知今日諫臣, 因何噴薄, 猝地下語, 忍至此極。 況臣父一時薄竄, 只出於先朝收殺臺啓之聖意, 而旋卽宥敍, 官職自如, 身名無玷。 則公然目之以凶人, 處之以釁累, 事之無理, 孰甚於此? 此固黨私所蔽, 言不暇擇之致, 而第伏念, 久遠之事, 或易傳訛, 一偏之見, 每多爽實。 臣又不得不歷擧臣父原疏, 逐句辨釋, 以冀聖明之財察。 蓋臣父疏若曰, 此賊不討, 則聖躬不安。 聖躬不安, 則宗社不安。 此所以三司、廟堂之閱歲爭執, 而不敢止者也。 殿下於前後筵奏, 屢賜允許, 而旋以本無爲敎, 或從或否, 處分靡定。 此擧國臣民所甚惑者也。 或者此賊, 自先朝以來, 供奉已久, 故以殿下所愛亦愛之者, 有所不忍, 而如是遲回也耶? 果爾, 則有不然者。 彼淑媛趙賊, 以仁廟後宮, 産育二王子、翁主, 其處地尊貴, 夫豈幺麿一宮婢比也? 然其罪盈惡積, 逆節已著, 故孝廟嗣位之後, 卽按其罪, 快正典刑, 則顧何有於行凶一逆婢, 而殿下終始持難, 乃至此也。 曩日賓啓, 聖批無疑似云者, 無乃以掌膳宮人, 元無金姓者而然耶? 夫宮人之說, 本出於盛節之招。 而嚴刑之下, 宜不無言語之錯。 渠雖以金姓納供, 而或李、或朴、或鄭、或趙, 皆未可知。 臣意以爲: ‘不必問其姓金與否, 只査伊日掌膳宮人’, 窮覈嚴訊, 査得不難矣。 伏願, 快從群請, 考其日字, 按其番次, 出付有司, 明査正法, 以偶洩輿憤焉, 云云。 夫萬規疏所以藉口, 而肆誣於此事者, 專出於金姓二字, 而臣父疏, 乃曰: ‘不必問其姓金與否, 只査伊日掌膳宮人。’ 又曰: ‘考其日字, 按其番次, 則規疏所搆之說, 固已都歸落空, 而就以其所摘二句語, 論之供奉二字, 屢見於史傳, 而皆取供給、奉侍之義, 如內侍供奉之稱, 供奉鳥雀之語, 至施於奄寺、禽獸, 則其爲卑微極矣。 至於所愛亦愛, 出於《禮記》, 則父母之所愛亦愛之, 至於犬馬盡然, 而況於人乎? 夫人而與犬馬比言, 則亦可知其指微賤者言, 而行語間借用其語, 所以仰贊聖孝之無微不推而已。 又若趙媛引喩, 亦不過借彼之稍重, 證此之甚輕, 其意若曰苟有罪犯。 則雖處地如趙賊者, 猶且不貸, 何況卑賤之一逆婢乎? 究其上下文勢語脈, 明白可見, 則寧復有一毫近似於叵測之目者耶? 況彼構誣之萬規, 旣伏其誅, 則臣父之被誣, 不期伸而自伸。 到今追述其說, 更加一層, 又何其悖妄無忌憚之甚也? 惟我先大王前後辭敎, 洞燭本事, 故曾在先朝, 疏啓諸臣, 擧無坐是枳廢之人。 今之通籍文蔭者, 孰非其子若孫, 而只緣臣之不孝無狀, 濫叨匪分, 孽由自作, 忝及所生。 誠宜卽地引決, 以謝亡父於地下。 而顧惟天日在上, 公議在下, 無幽不燭, 有枉必伸。 臣若獨抱至冤, 不思陳暴, 則是滋重其不孝之罪也。 玆敢冒萬死疾聲哀籲。 伏乞將臣所供參攷記注, 昭洗誣罔。 上令政院, 取入乙巳日記, 以供示諸大臣曰: "尹恕敎疏, 固云或李、或朴、或鄭、或趙矣。 且於本事, 初非首發, 而萬規旣已處分, 則到今不可更提其說矣。" 敎曰: "以年久事, 追論人之先世, 則世豈有完人乎? 臺臣李殷模論啓尹東美時, 予問何以知其事, 則對以: ‘柳戇於實錄廳, 知其事而語臣, 故論啓’云, 心甚駭然。 夫實錄史法, 何等嚴秘, 而漏泄史草, 敎誘臺臣? 然則, 做出史禍, 亦不難矣。 大抵實錄廳出後, 將無完人, 甚可悶也。 且追採久遠事, 忽於當今之隄防, 亦豈成說乎?" 仍敎曰: "此供當判下, 而尹恕敎初無罪名, 有何伸冤之可言乎?" 領議政徐命善曰: "誠如聖敎。" 是夕, 判曰: "本事旣無關係丹書, 則申稱與否, 元非可論。 且此肯綮, 專在首發。 渠父, 不過隨參人, 則似無可以更有呼冤之端也, 以此分付。"